Rannsóknir hafa sýnt að neikvætt viðhorf til líkama og útlits tengist margskonar geðrænum vanda meðal ungmenna , s.s. kvíða , átröskunum , þunglyndi og jafnvel sjálfsvígstilraunum . Einnig hefur komið í ljós að líkamsmynd hefur áhrif á heilsu og lífsvenjur . Embætti landlæknis hefur birt nokkur ráð til þess að efla líkamsmynd barna : Allir eru öðruvísi Kenndu barninu þínu að fjölbreytileiki í líkamsvexti sé eðlilegur . Við erum mismunandi í laginu , það er sjálfsögð staðreynd sem allir ættu að virða . Kenndu barninu þínu að það sé ekki rétt að stríða eða tala illa um aðra vegna þess hvernig þeir líta út . Fordómar vegna holdafars og útlits eru alveg jafn slæmir og skaðlegir og aðrir fordómar . Elskaðu líkama þinn Aldrei tala illa um vaxtarlag þitt svo barnið þitt heyri . Lærðu að þykja vænt um líkama þinn þótt hann sé ekki fullkominn því þannig lærir barnið að bera virðingu fyrir sínum líkama . Fræddu barnið um óraunhæf útlitsviðmið í samfélaginu og hvernig þau birtast , t.d. í fjölmiðlum , barnaefni og leikföngum . Storkaðu fordómum vegna holdafars hvenær sem þú rekst á þá . Kenndu barninu þínu að líkami þess sé góður líkami Kenndu barninu þínu að vera stolt af sínum sérkennum . Aldrei segja neitt neikvætt um líkama barnsins þíns og taktu hart á því ef einhver annar gerir það . Hlustaðu á barnið þitt Ef barnið lýsir áhyggjum af líkamsvexti sínum er mikilvægt að hlusta . Reyndu að komast að því hvað býr þarna að baki . Sýndu stuðning og ekki líta svo á að holdafari barnsins sé um að kenna . Ef barnið hefur orðið fyrir höfnun vegna þess hvernig það lítur út þá er vandamálið í umhverfinu , ekki hjá barninu . Hegðun en ekki holdafar Ef þú hefur áhyggjur af lífsvenjum barnsins þíns skaltu beina sjónum að hegðun þess en ekki holdafari . Skapaðu umhverfi þar sem barnið fær næg tækifæri til að borða hollan mat og hreyfa sig sér til ánægju . Hvorki þú né barnið ættuð hins vegar að líta á heilbrigðar lífsvenjur sem grenningaraðferð , heldur eitthvað sem allir þurfa að gera til þess að halda heilsu og líða vel .